Ályktun aðalfundar Öryrkjabandalags Íslands

4. október 2014

Öryrkjabandalag Íslands krefst þess að Tryggingastofnun ríkisins og velferðarráðherra sjái til þess að réttindi þeirra öryrkja sem hafa verið hlunnfarnir á grundvelli ólögmætra vinnubragða Tryggingastofnunar við meðferð á bótarétti aftur í tímann verði leiðrétt.

Viðbrögð Tryggingastofnunar vegna álits umboðsmanns Alþingis í máli nr. 7851/2014 eru ófullnægjandi enda ljóst að stofnunin ætlar hvorki að breyta verklagi sínu né hafa frumkvæði að því að leiðrétta mál einstaklinga.

Þá krefst Öryrkjabandalagið þess að þessum málum verði komið í lögmætan farveg til framtíðar.

Greinargerð:

Af áliti umboðsmanns er ljóst að Tryggingastofnun er óheimilt að gera auknar sönnunarkröfur í þessum málum enda er hvergi áskilið í 2. mgr. 53. gr. laga nr. 100/2007 að bótaréttur þurfi að vera „ótvíræður“. Í viðbrögðum Tryggingastofnunar sem birtust á heimasíðu stofnunarinnar 1. október sl. segir m.a.:

*„Tryggingastofnun greiðir bætur í allt að tvö ár aftur í tímann ef réttur viðkomandi er ótvíræður, enda hafi verið sótt um afturvirkar greiðslur.“*

Verður þetta ekki skilið með öðrum hætti en að stofnunin muni halda áfram verklagi sínu og setja viðbótarskilyrði fyrir greiðslum aftur í tímann jafnvel þótt umboðsmaður Alþingis hafi komist að þeirri niðurstöðu að slíkt sé ólögmætt.

Af áliti Umboðsmanns er einnig ljóst að Tryggingastofnun er óheimilt að áskilja að „sérstakar aðstæður“ séu til staðar við úrlausn bóta aftur í tímann.

Í viðbrögðum Tryggingastofnunar kemur fram að stofnunin ætli ekki að hafa frumkvæði að leiðréttingu mála þrátt fyrir að ljóst sé að stofnunin hafi gert mistök við afgreiðslu fjölda mála. Öryrkjabandalagið krefst þess að Tryggingastofnun hafi sjálf frumkvæði að því að endurupptaka mál allra þeirra einstaklinga sem fengið hafa synjun á grundvelli þess að bótaréttur var ekki talinn „ótvíræður“ og/eða að „sérstakar aðstæður“ þóttu ekki vera til staðar.